រដ្ឋធានីវ៉ាស៊ីនតោន​ផ្តោត​ការត្រួតពិនិត្យ​ខ្លាំង​លើ​តំបន់ Silicon Valley
ការ​ខកចិត្ត​ទាំងនេះ​អាច​នឹង​បណ្តាល​ឲ្យ​មាន​ការបង្កើត​បទបញ្ញត្តិ​ថ្មីៗ​ដែល​អាច​បង្ក​ឲ្យ​មាន​ផលប៉ះពាល់​ជា​សកល​ដល់​ទំនាក់ទំនង​របស់​អ្នកប្រើប្រាស់​នៅលើ​អ៊ិនធឺណិត។​ នៅក្នុង​រដ្ឋធានី​វ៉ាស៊ីនតោន​ការខឹង​សម្បារ​លើ​តំបន់ Silicon Valley ហាក់​ដូច​ជា​នៅ​តែ​បន្ត​កើត​ឡើង។ 
សាន់ហ្វ្រាន់ស៊ីស្កូ — ២០១៩គឺជា ឆ្នាំដ៏រង្គោះរង្គើរមួយសម្រាប់ទំនាក់ទំនងរវាងរដ្ឋធានីវ៉ាស៊ីនតោន និងតំបន់ Silicon Valley ហើយវាអាចកាន់តែធ្ងន់ធ្ងរនៅឆ្នាំ២០២០នេះ។ សមាជិកសភានិងនិយ័តករនានានៅក្នុងរដ្ឋធានីវ៉ាស៊ីនតោនកំពុងត្រួតពិនិត្យមើលក្រុមហ៊ុនបច្ចេកវិទ្យាពាក់ព័ន្ធនឹងបញ្ហាធំៗមួយចំនួនដូចជាការប្រកួតប្រជែង ព័ត៌មានផ្ទាល់ខ្លួនរបស់អ្នកប្រើប្រាស់នៅលើអ៊ិនធឺណិត ដំណើរការបំផ្លែងទិន្នន័យ ភាពលម្អៀង និងការសន្យារបស់ពួកគេក្នុងការចាត់វិធានការណ៍ដោះស្រាយបញ្ហាទាំងនេះ។ ការខកចិត្តទាំងនេះអាចនឹងបណ្តាលឲ្យមានការបង្កើតបទបញ្ញត្តិថ្មីៗដែលអាចបង្កឲ្យមានផលប៉ះពាល់ជាសកលដល់ទំនាក់ទំនងរបស់អ្នកប្រើប្រាស់នៅលើអ៊ិនធឺណិត។ នៅក្នុងរដ្ឋធានីវ៉ាស៊ីនតោនការខឹងសម្បារលើតំបន់ Silicon Valley ហាក់ដូចជានៅតែបន្តកើតឡើង។ សមាជិកព្រឹទ្ធសភាលោក Richard Blumenthal បានថ្លែងថា៖ «មនុស្សខឹងសម្បារនិងមានការភ័យខ្លាចជាងពេលណាៗទាំងអស់។ ពួកគេមិនខ្វល់ ថាតើវាជាច្បាប់សហព័ន្ធ ឬច្បាប់រដ្ឋនោះទេ។ ពួកគេចង់ឲ្យមានច្បាប់ »។ ចំណែកឯអ្នកស្រី Elizabeth Warren ធ្លាប់បាននិយាយថា៖ «ដល់ពេលត្រូវបំបែកក្រុមហ៊ុនធំៗទាំងនេះហើយ ដើម្បីកុំឲ្យពួកគេមានអំណាចលើអ្នកផ្សេងខ្លាំងពេក។ ខ្ញុំមានផែនការការពារអ្នកប្រើប្រាស់និងការប្រកួតប្រជែង »។ ឥឡូវនេះក្រុមបច្ចេកវិទ្យាកំពុងរងការរិះគន់ពីគណបក្សប្រជាធិបតេយ្យនិងពីគណបក្សសាធារណរដ្ឋ។ ហើយនៅក្នុងឆ្នាំ២០២០នេះនឹងទំនងជាមានសម្ពាធកាន់តែខ្លាំង។ លោក Carl Guardino នៃក្រុមភាពជាអ្នកដឹកនាំនៅតំបន់ Silicon Valley បាននិយាយថា៖ «គួរឲ្យចាប់អារម្មណ៍នៅពេលអ្នកគិតអំពីទំនាក់ទំនងរវាងរដ្ឋធានីនៃប្រទេស និងរដ្ឋធានីនៃតំបន់ច្នៃប្រឌិតនៃពិភពលោក។ បើទោះបីជាទំនាក់ទំនងនេះមិនទាន់ឈានដល់ការបែកបាក់គ្នានៅក្នុងតុលាការក៏ដោយ ក៏វាមិនល្អដូចកាលពីមុនដែរ»។ មិនត្រឹមតែមិនល្អជាមួយគ្នាប៉ុណ្ណោះទេ ប៉ុន្តែឥឡូវនេះថែមទាំងមានការគំរាមកំហែងផាកពិន័យពាក់ព័ន្ធនឹងការរំលោភបំពានលើឯកជនភាពរបស់អ្នកប្រើប្រាស់ឬការរារាំងការប្រកួតប្រជែងទៀតផង។ ច្បាប់ថ្មីៗទាំងនេះអាចជួយឲ្យអ្នកប្រើប្រាស់អាមេរិកាំងអាចគ្រប់គ្រងទិន្នន័យរបស់ពួកគេនៅលើអ៊ិនធឺណិតបានផងដែរ។ ពួកគេក៏អាចដាក់កំហិតលើលទ្ធភាពរបស់ក្រុមហ៊ុនក្នុងការលក់ព័ត៌មានរបស់អ្នកប្រើប្រាស់ និងការផ្សាយពាណិជ្ជកម្មដែលមានតម្លៃរាប់ពាន់លានដុល្លារផងដែរ។ សភាតំណាងរាស្រ្តប្រចាំរដ្ឋ California អ្នកស្រី Zoe Lofgren បានថ្លែងថា៖ «មិនមែនមានតែពលរដ្ឋអាមេរិកាំងប៉ុណ្ណោះទេ ប៉ុន្តែគឺអ្នកប្រើប្រាស់អ៊ីនធឺណិតនៅជុំវិញពិភពលោកទាំងមូល ដែលបារម្ភអំពីព័ត៌មានផ្ទាល់ខ្លួនរបស់ពួកគេនៅលើអ៊ិនធឺណិត។ ខ្ញុំគិតថាយើងចាំបាច់ត្រូវបង្កើតច្បាប់មួយចំនួនចំពោះបញ្ហានេះ»។ អ្នកប្រើប្រាស់ផលិតផលរបស់ក្រុមហ៊ុនបច្ចេកវិទ្យាអាមេរិកនៅក្រៅប្រទេសក៏អាចមើលឃើញពីការផ្លាស់ប្តូរនេះដែរ ប្រសិនបើពួកសមាជិកសភាធ្វើតាមការគំរាមកំហែងដោយបំបែកក្រុមហ៊ុនធំៗទាំងនេះដូចជាក្រុមហ៊ុន Facebook ជាដើម ដោយធ្វើការផ្លាស់ប្តូរកម្មវិធីនានារបស់ក្រុមហ៊ុននេះដែលកំពុងពេញនិយម ដូចជាកម្មវិធី Instagram ទៅជាក្រុមហ៊ុនប្រកួតប្រជែងដាច់ដោយឡែកមួយ។ អ្នកស្រី Sally Hubbardនៃវិទ្យានស្ថានទីផ្សារបើកទូលាយឬ Open Markets បានថ្លែងថា៖ «នេះគឺជាបញ្ហាសកលលោក។ ទាំងនេះគឺជាបញ្ហានៃភាពផ្តាច់មុខជាសកល។ ខ្ញុំគិតថា មនុស្សទូទៅចង់ឲ្យអាមេរិកដើរតួនាទីជាអ្នកដឹកនាំដើម្បីបញ្ឈប់បញ្ហាទាំងនេះនៅក្នុងក្រុមហ៊ុនផ្ទាល់របស់ពួកគេ»។ លោក Garrett Johnson នាយកប្រតិបត្តិអង្គការ Lincoln Network បានថ្លែងថា៖ «រដ្ឋធានីវ៉ាស៊ីនតោនឥឡូវនេះកំពុងភ្ញាក់ផ្អើលអំពីផលប៉ះពាល់ធ្ងន់ធ្ងរនៃបច្ចេកវិទ្យាទៅលើសង្គម វប្បធម៌ និងសេដ្ឋកិច្ច ហើយតំបន់ Silicon Valley ក៏កំពុងភ្ញាក់ផ្អើល ចំពោះផលប៉ះពាល់សង្គមដែលខ្លួនបានបង្កឡើង មិនត្រឹមតែទៅលើលទ្ធិប្រជាធិបតេយ្យប៉ុណ្ណោះទេ ប៉ុន្តែថែមទាំងទៅលើសេដ្ឋកិច្ចនិងការងារផងដែរ។ ការប៉ះទង្គិចកំពុងកើតឡើង ហើយគេកត់សម្គាល់ឃើញថាវាកើតឡើងកាន់តែខ្លាំងឡើងៗ »។ ស្របពេលជាមួយគ្នានេះរដ្ឋធានីវ៉ាស៊ីនតោនកំពុងត្រួតពិនិត្យតំបន់ Silicon Valley ដោយមានការបារម្ភកាន់តែខ្លាំងពាក់ព័ន្ធនឹងការពង្រីកតួនាទីរបស់ចិននៅក្នុងវិស័យទំនាក់ទំនងជាសកលដ៏ជឿនលឿន និងថាតើប្រទេសផ្តាច់ការនេះអាចទុកចិត្តបានដែរឬទេ ចំពោះការរក្សាទិន្នន័យរបស់អ្នកប្រើប្រាស់នោះ។ លោក Larry Diamond នៃវិទ្យាស្ថាន Hoover បានថ្លែងថា៖ «ប្រសិនបើក្រុមហ៊ុន Huawei ឬក្រុមហ៊ុនចិនផ្សេងទៀតមានលទ្ធភាពបង្កើត ហេដ្ឋារចនាសម្ព័ន្ធទូរគមនាគមន៍របស់ក្រុមហ៊ុនផ្សេងទៀត ទីក្រុងផ្សេងទៀត និងកន្លែងផ្សេងទៀតនៅក្នុងពិភពលោក នោះអ្នកត្រូវតែជឿថាការណ៍នេះនឹងធ្វើឲ្យក្រុមហ៊ុន Huawei អាចផ្ទេរទិន្នន័យទាំងអស់ត្រឡប់ទៅកុំព្យូទ័រផ្ទុកទិន្នន័យធំៗនៅក្នុងប្រទេសចិនវិញ»។ តើរដ្ឋធានីវ៉ាស៊ីនតោននឹងបំបែកក្រុមហ៊ុន Facebook ដែរឬទេ? ឬតើនឹងដាក់បទបញ្ញត្តិតឹងរឹងលើទិន្ន័យអ្នកប្រើប្រាស់ដែរឬទេ? តើការប្រកួតជាសកលជាមួយនឹងប្រទេសចិននឹងធ្វើឡើងតាមរបៀបណា? ចម្លើយទំនងជានឹងត្រូវបង្ហាញតាមរយៈទំនាក់ទំនងប្រចាំថ្ងៃសម្រាប់អ្នកប្រើប្រាស់ប្រមាណ៥ពាន់លាននាក់ក្នុងពិភពលោកដែលត្រូវបានប៉ាន់ស្មាន់ថានឹងប្រើប្រាស់អ៊ិនធឺណិតនៅឆ្នាំ២០២០នេះ៕